
Oxidációs mechanizmus vizsgálata termikus plazmaszórás során

A termikus plazma szórási technológiát széles körben használják az iparban. A folyamat során nagy energiájú hőforrást használnak a huzal, vagy por formájú alapanyag megolvasztására és gyorsítására a bevonandó felület irányában. A technológiát elterjedten használják javításra, kopásálló bevonatok készítésére, hőszigetelésre. Egyik legelterjedtebb változata az atmoszférikus plazma szórás (APS), amelynek során elkerülhetetlen az olvadt fém oxidációja. Ez befolyásolja a bevonat szövetszerkezetét, a kialakuló oxidzárványok típusát, mennyiségét, méretét és eloszlását, jelentős hatást gyakorolva a bevonat megmunkálhatóságára és a gyártás gazdaságosságára. A plazma előállításakor, a kialakuló olvadék hőmérsékletének szabályozására használt hidrogén szignifikáns hatással van az oxidációs folyamatok intenzitására.
Kutatómunkám során járművek motorhengereihez elterjedten használt hipoeutektikus alumínium öntvény alapanyagra APS technológiával felvitt, különböző hidrogénárammal készült acélbevonatokat vizsgáltam. Alapvető célom az volt, hogy tanulmányozzam a bekövetkező oxidációs mechanizmusokat, hatásukat a szövetszerkezetre, és feltárjam az oxidáció és a hidrogénáram nagysága közötti összefüggéseket. Munkám legfőbb motivációja a bevonat megmunkálhatóságának javítása volt, ezért részletesen elemeztem a kialakult oxidok és salakzárványok sajátosságait és hatását a megmunkálhatóságra.
A bevonatolási kísérletek során háromféle – 6 l/min, 5,5 l/min, és 5 l/min – hidrogénáramot alkalmaztam, míg a többi technológiai paramétert állandó értéken tartottam. A kialakult bevonatok sokoldalú – kémiai és fázisösszetételi, mechanikai, optikai és pásztázó elektronmikroszkópos – vizsgálatával igazoltam, hogy a hidrogén térfogatáramának változtatása jelentősen befolyásolja az oxidációs mechanizmus mértékét, a hidrogén mennyiségének 17%-os csökkentésével a képződő oxidok mennyisége ~40 %(V/V)-ról ~8 %(V/V)-ra, a bevonatokban kialakuló porozitás és oxidok együttes mennyisége a felére csökkenthető. A tapasztalt jelenségekre azok metallurgiai hátterének elemzésével igyekeztem magyarázatot is adni.
A vizsgált oxidációs mechanizmus a bevonatok minőségét és a megmunkáló szerszámok élettartamát meghatározó tényező, így annak szabályozása elengedhetetlen része a technológia alkalmazásának. A bemutatott eredmények támpontot adnak a gyakorlati alkalmazás optimális körülményeinek kialakításához, és fontos részét képezik a technológia gyártási folyamatokba történő megfelelő integrálásának.



